Προϊόντα και υπηρεσίες το 2014 (2013)

Ανάλυση και κατάρτιση εκθέσεων σχετικά με τις εξελίξεις πολιτικής Οι διαπιστώσεις που διατυπώθηκαν στην «Επισκόπηση της προόδου προς την κατεύθυνση της επίτευξης των στόχων στον τομέα της ΕΕΚ κατά την περίοδο 2010-2014», που εκπόνησε το Κέντρο, συνεισέφεραν στις συνομιλίες σχετικά με θέματα πολιτικής μεταξύ των αρμόδιων για την ΕΕΚ γενικών διευθυντών στο πλαίσιο της ελληνικής και τις ιταλικής Προεδρίας, και συζητήθηκαν κατά τις συνεδριάσεις της συμβουλευτικής επιτροπής για την επαγγελματική κατάρτιση (ACVT). Παρουσιάστηκαν επίσης στη διάσκεψη Cedefop/ΓΔ EAC που πραγματοποιήθηκε στις 29—30 Σεπτεμβρίου 2014. Το Κέντρο συνεισέφερε επίσης στον καθορισμό νέων προτεραιοτήτων στον τομέα της ΕΕΚ. Δημοσίευσε σύντομες επισκοπήσεις εθνικών συστημάτων ΕΕΚ («Spotlights on VET», Ματιές στην ΕΕΚ) και κατάρτισε δελτία ανά χώρα σχετικά με τις πολιτικές στον τομέα της ΕΕΚ για όλα τα κράτη μέλη, τη Νορβηγία και την Ισλανδία. Οι πληροφορίες αυτές χρησιμοποιήθηκαν για τη διατύπωση των ανά χώρα συστάσεων του 2014 στο πλαίσιο του Ευρωπαϊκού Εξαμήνου. Το Κέντρο χρησιμοποίησε τον πλούτο πληροφοριών που διαθέτει σχετικά με τις πολιτικές στον τομέα της ΕΕΚ προκειμένου να αναδείξει τις εθνικές προσπάθειες για την ενίσχυση της αποσχολησιμότητας των αποφοίτων ΕΕΚ στο πλαίσιο του κοινού πλαισίου αξιολόγησης σχετικά με την πρόοδο στην πολιτική εκπαίδευσης και επαγγελματικής κατάρτισης (που δημοσιεύθηκε στο «Education and Training Monitor» του 2014). Δημοσιεύθηκαν επιλεγμένοι στατιστικοί δείκτες σχετικά με την ΕΕΚ, οι οποίοι διευκολύνουν την επισκόπηση της κατάστασης σε κάθε κράτος μέλος. Το Κέντρο συνεισέφερε δείκτες βάσει δεδομένων του προγράμματος διεθνούς αξιολόγησης των ικανοτήτων των ενηλίκων (PIAAC) στην εμβληματική δημοσίευση του ΟΟΣΑ «Education at a Glance» (Η εκπαίδευση με μια ματιά). Κοινά ευρωπαϊκά εργαλεία, επαγγελματικά προσόντα και μαθησιακά αποτελέσματα Το Κέντρο συντόνισε τη συμβουλευτική ομάδα του ευρωπαϊκού πλαισίου επαγγελματικών προσόντων (European Qualifications Framework, EQF) (ΕΠΕΠ) από κοινού με την Ευρωπαϊκή Επιτροπή και ανέλυσε τις εξελίξεις στον τομέα των εθνικών πλαισίων προσόντων σε 36 χώρες. Τα αποτελέσματα δημοσιεύθηκαν στο ενημερωτικό σημείωμα με τίτλο «Πλαίσια επαγγελματικών προσόντων: η επιρροή τους αυξάνεται, τα εμπόδια επιμένουν». Συνεχίστηκε η παροχή στήριξης προς το ευρωπαϊκό πλαίσιο αναφοράς για τη διασφάλιση της ποιότητας στην επαγγελματική εκπαίδευση και κατάρτιση (EQAVET) και το ευρωπαϊκό σύστημα ακαδημαϊκών μονάδων για την επαγγελματική εκπαίδευση και κατάρτιση (ECVET). Δημοσιεύθηκε στο διαδίκτυο η επικαιροποιημένη έκδοση του 2014 του ευρωπαϊκού καταλόγου για την επικύρωση της μη τυπικής και της άτυπης μάθησης, ο οποίος καλύπτει 33 χώρες. Το Κέντρο δημοσίευσε, επίσης, ενημερωτικό σημείωμα με τίτλο «Πόσο κοντά στην αναγνώριση όλων των μορφών μάθησης βρίσκεται η Ευρώπη;». Ο ιστότοπος Europass —τον οποίο διαχειρίζεται το Κέντρο και ο οποίος είναι διαθέσιμος σε 27 γλώσσες— δέχθηκε 102 εκατομμύρια επισκέψεις από την έναρξη της λειτουργίας του (2014: 21,7 εκατομμύρια, 2013: 20,1 εκατομμύρια). Οι χρήστες συμπλήρωσαν σε απευθείας σύνδεση 47 εκατομμύρια βιογραφικά σημειώματα (2014: 13,1 εκατομμύρια, 2013: 9,8 εκατομμύρια). Το Κέντρο πραγματοποίησε στοχευμένη έρευνα για την ενίσχυση των συνεργειών μεταξύ των ευρωπαϊκών εργαλείων και τα πορίσματά του συζητήθηκαν στο πλαίσιο διάσκεψης υψηλού επιπέδου που πραγματοποιήθηκε στη Θεσσαλονίκη στις 28 και 29 Νοεμβρίου. Κατά το ακαδημαϊκό έτος 2013/2014, το Κέντρο συντόνισε τις τελευταίες 245 επισκέψεις μελέτης 2 709 ειδικών στον τομέα της ΕΕΚ από 34 χώρες. Το πρόγραμμα έληξε τον Σεπτέμβριο του 2014. Εκπαίδευση ενηλίκων, μετακινήσεις και μαθητεία Προκειμένου να στηρίξει την Ευρωπαϊκή συμμαχία για θέσεις μαθητείας, το Κέντρο προώθησε τη συνεργασία τόσο σε ευρωπαϊκό επίπεδο όσο και μεταξύ κρατών μελών για την ανάπτυξη μάθησης βασισμένης στον χώρο εργασίας με τη μορφή μαθητείας και επανεξέτασε τους όρους για την ανάπτυξη και την επέκταση της μαθητείας σε διάφορες χώρες. Από κοινού με την Ευρωπαϊκή Επιτροπή, το Κέντρο διοργάνωσε το ευρωπαϊκό συνέδριο με τίτλο «Steering Partnerships for Growth» (Θεσσαλονίκη, 7-8 Μαΐου) σκοπός του οποίου ήταν να βοηθηθούν οι χώρες στην εξεύρεση δυνητικών εταίρων, πρόθυμων να συνεργαστούν για την ανάπτυξη προγραμμάτων μαθητείας. Ενόψει του συνεδρίου αυτού, το Κέντρο δημοσίευσε το ενημερωτικό σημείωμα με τίτλο «Αναπτύσσοντας προγράμματα μαθητείας». Προκειμένου να βοηθηθούν οι νέοι και οι εργαζόμενοι στη διαχείριση των μετακινήσεων στην αγορά εργασίας και να επιτευχθούν θετικά αποτελέσματα, το Κέντρο δημοσίευσε τη μελέτη με τίτλο «Navigating difficult waters: learning for career and labour market transitions» (Πλεύση σε αχαρτογράφητα ύδατα: μάθηση που προετοιμάζει για μετακινήσεις στην αγορά εργασίας). Ανάλυση δεξιοτήτων Το 2014 το Κέντρο ανέλαβε την ευθύνη για το «Πανόραμα δεξιοτήτων της ΕΕ». Το Κέντρο δημοσίευσε στο διαδίκτυο τις τελευταίες προβλέψεις του όσον αφορά την προσφορά και τη ζήτηση δεξιοτήτων για την περίοδο 2013-2025 και συνεισέφερε στην κατάρτιση της έκθεσης του Συμβουλίου για το Παγκόσμιο Θεματολόγιο (Global Agenda Council) σχετικά με την απασχόληση (του οποίου το Κέντρο υπήρξε μέλος κατά την περίοδο 2012-2014) του Παγκόσμιου Οικονομικού Φόρουμ με τίτλο «Matching skills and labour market needs in the world economy — Building Social Partnerships for Better Skills and Better Jobs» (Αντιστοίχιση των δεξιοτήτων και των αναγκών της αγοράς εργασίας στην παγκόσμια οικονομία — Δημιουργία κοινωνικών εταιρικών σχέσεων για βελτίωση των δεξιοτήτων και των θέσεων εργασίας), η οποία παρουσιάστηκε στο Davos-Klosters. Δημοσιεύθηκε το ενημερωτικό σημείωμα με τίτλο «Αναντιστοιχία δεξιοτήτων: τα φαινόμενα απατούν». Τον Φεβρουάριο διοργανώθηκε στο Παρίσι το δεύτερο φόρουμ Cedefop/ΟΟΣΑ σχετικά με τις «πράσινες δεξιότητες». Από κοινού με το Ευρωπαϊκό Ίδρυμα Επαγγελματικής Εκπαίδευσης (ETF) και τη ΔΟΕ, το Κέντρο εκπόνησε οδηγούς σχετικά με προσεγγίσεις για την πρόβλεψη των αναγκών σε δεξιότητες. Συνεργάστηκε επίσης με το διεθνές κέντρο κατάρτισης της ΔΟΕ (ITC-ILO) για τη διοργάνωση προγράμματος κατάρτισης με θέμα την πρόβλεψη των αναγκών σε δεξιότητες και την αντιστοίχιση αναγκών και δεξιοτήτων. Το Κέντρο συνεισέφερε στη δημοσίευση του ΟΟΣΑ και της Ευρωπαϊκής Ένωσης με τίτλο «Matching economic migration with labour market needs» (Αντιστοίχιση της οικονομικής μετανάστευσης με τις ανάγκες της αγοράς εργασίας). Αντίκτυπος των δράσεων του Κέντρου Οι βασικοί δείκτες επιδόσεων καταδεικνύουν υψηλό αντίκτυπο των δράσεων του Κέντρου: εκτενείς αναφορές στο έργο του έγιναν σε 97 έγγραφα πολιτικής της ΕΕ. Το Κέντρο παρείχε συμβουλές και εμπειρογνωσία σε εκδηλώσεις της Προεδρίας, καθώς και σε συνεδριάσεις ενδιαφερομένων σε επίπεδο ΕΕ για τη στήριξη της εφαρμογής της πολιτικής (164 συνεισφορές). Διοργάνωσε 69 συνέδρια, εργαστήρια και συνεδριάσεις με εκπροσώπους υψηλού επιπέδου ευρωπαϊκών και εθνικών οργάνων. Ποσοστό 92 % των συμμετεχόντων έκριναν τις εκδηλώσεις αυτές πολύ καλές ή καλές. Τηλεφορτώθηκαν περίπου 6 00 000 δημοσιεύσεις του Κέντρου, συμπεριλαμβανομένων 71 000 ενημερωτικών σημειωμάτων που απευθύνονται σε φορείς χάραξης πολιτικής και δημοσιεύθηκαν σε οκτώ γλώσσες. Αυτό είναι ενδεικτικό του ιδιαίτερα μεγάλου ενδιαφέροντος για τις γνώσεις και τις επισκοπήσεις που παράγει το Κέντρο. Δημοσιεύθηκαν 745 άρθρα τα οποία αναφέρονται στο έργο του σε κορυφαία ευρωπαϊκά μέσα ενημέρωσης, μεταξύ άλλων στα έντυπα Die Welt, Times Educational Supplement και El País. Δημοσιεύσεις και μελέτες του Κέντρου αναφέρθηκαν σε ακαδημαϊκά/επιστημονικά περιοδικά (413 αναφορές την περίοδο 2013-2014). Για περισσότερες πληροφορίες βλέπε www.cedefop.europa.eu (Eτήσια έκθεση και Eτήσια έκθεση δραστηριοτήτων για το 2014).